
BĖGIMO VARŽYBŲ „IR STOK UŽ GARBĘ LIETUVOS!“

NUOSTATAI

I. BENDROJI DALIS

Istorinė Lietuvos Respublikos Prezidentūra Kaune, Kauno miesto bėgimo mėgėjų klubas, Kauno miesto savivaldybė ir Lietuvos bėgimo mėgėjų asociacija 2013 m. gegužės 1 d. rengia 80-ųjų S. Dariaus ir S. Girėno skrydžio per Atlantą metinių paminėjimui skirtą bėgimą „Ir stok už garbę Lietuvos!“.

II. TIKSLAI IR UŽDAVINIAI

1. Bėgimas vykdomas kartu su S. Dariaus ir S. Girėno skrydžiui atminti fotografijų parodos Istorinės Prezidentūros sodelyje atidarymu. Tokiu būdu siekiama per kultūros ir sporto sinergiją atskleisti legendinio lietuvių lakūnų skrydžio reikšmę ir potencialą lietuvių patriotizmo bei tautos vienybės ugdymo procesuose.
2. Šiuo bėgimu siekiama tęsti tarpukario Kauno bėgimo centrinėmis gatvėmis tradiciją.
3. Bėgimo dalyviams siūlomos dvi distancijos, ilgesnė ir trumpesnė, taip siekiant įtraukti ir profesionalus, ir mėgėjus.

4. Šiuo bėgimu siekiama prisidėti prie sporto kaip sveiko gyvenimo būdo propagavimo.

5. Bėgimas prisidės prie Kauno kaip sveiko, visada jauno, veržlaus, bet gerbiančio tradicijas ir praeities herojus, miesto įvaizdžio formavimo.
III. NUOTOLIAI

Bėgimo metu bėgimo mėgėjai ir profesionalai galės varžytis dviejose rungtyse: 10 km ir 3,3 km.
Grupės suskirstytos  sekančiai:  10 km vyrai (V-10);  10 km moterys (M-10);  3,3 km vyrai (V-3,3);  3,3 km moterys (M-3,3).
IV. VARŽYBŲ TRASA IR LAIKAS

Varžybų pradžia 2013 m. gegužės 1 d. 12.00 val. Bėgimo startas ir finišas prie Istorinės Lietuvos Respublikos Prezidentūros Kaune (Vilniaus g. 33). Varžybų trasa: Istorinė Prezidentūra – Vilniaus g. – Laisvės alėja – Soboras – Laisvės alėja – Vilniaus g. – Istorinė Prezidentūra

V. LAIKO LIMITAS

1. 10 km ir 3,3 km laiko limitas – 1val. 30 min.

2. Varžybų dieną laikas fiksuojamas nuo 12.00 iki 13.30 val. 
13.30 val. bus atidarytas eismas Laisvės alėjoje ir už bėgikų saugumą bėgimo trasoje organizatoriai nebeatsako.

3. Bėgimo dalyvių rezultatai fiksuojami daugkartinio naudojimo laiko matavimo elektroninėmis mikroschemomis, tvirtinamomis ant bėgimo batelių. 

VI. DALYVIAI

1. Varžybose gali dalyvauti visi norintys užsiregistravę bėgikai, pasitikrinę sveikatą, gavę gydytojo leidimą dalyvauti bėgime ir tai patvirtinę savo parašu ant registracijos lapų pasiimant bėgimo numerius. Visi dalyviai bėgime dalyvauja laisva valia, niekieno neverčiami ir prisiima visą su dalyvavimu bėgime susijusią (tame tarpe su įvairiais sveikatos sutrikimais ir pan.) riziką bei įsipareigoja dėl to nereikšti bėgimo organizatoriams jokių pretenzijų. 

2. Už nepilnamečius, dalyvaujančius bėgime, atsako jų tėvai, globėjai, treneriai arba lydintys mokytojai.

VII. SPECIALIOS SĄLYGOS IR APRIBOJIMAI

1. Registruotis į bet kurią rungtį galima tik savo vardu. Savo numerį perduoti kitam dalyviui draudžiama. Tokiu atveju dalyviai bus diskvalifikuojami, o rezultatai į varžybų protokolą neįtraukiami.

2. Kiekvienas dalyvis varžybose privalo turėti ant marškinėlių tvarkingai pritvirtintą numerį. Numeris turi būti ant marškinėlių priekio (krūtinės), aiškiai matomoje vietoje.

3. Dalyviams bei juos palaikantiems asmenims griežtai draudžiama naudoti bet kokias transporto priemones, taip pat asmeninę palydą. Dalyviai, pažeidę šį nuostatų punktą, bus diskvalifikuojami.

4. Renginio metu draudžiama trasoje vedžioti bet kokius gyvūnus.

5. Bėgimo dalyvis turi prisitvirtinti laiko matavimo elektroninę mikroschemą ant batelio. Dalyvių, kurie neprisitvirtino arba netinkamai prisitvirtino laiko matavimo elektroninę mikroschemą, laikas fiksuojamas nebus ir tokie dalyviai nebus įtraukti į varžybų protokolą.

6. Elektroninės mikroschemos turi būti grąžintos organizatoriams. Pametus ar negrąžinus, dalyviui nebus grąžintas užstatas (10 Lt).
7. Varžybų dalyviams nors kiek nukrypti nuo bėgimo trasos (be teisėjo leidimo) yra draudžiama. Dalyviai, pažeidę šią taisyklę, bus diskvalifikuojami.

8. Bet kokios dalyvių pretenzijos turi būti pateiktos raštu varžybų vyr. teisėjui ne vėliau kaip per 30 minučių po varžybų pabaigos. 

VIII. SPECIALŪS PUNKTAI TRASOJE

1. Bėgimo starte/finiše bus įrengtas punktas, kuriame varžybų dalyviams bus dalinamas vanduo.

2. Bėgimo starte/finiše dalyviams bus pastatyti bio tualetai.

IX. APDOVANOJIMAI

1. Bėgimo nugalėtojai ir prizininkai (vyrai ir moterys abiejose distancijose) bus apdovanoti taurėmis. Visi 10 km distancijos dalyviai įveikę nuotolį per nurodytą laiko limitą ir pirmieji 100 dalyvių finišavę 3,3 km distancijoje gaus bėgimo suvenyrinius marškinėlius. 
2. Jauniausia/-s ir vyriausia/-s bėgimo dalyviai bus apdovanoti atminimo taurėmis.
3. Visi bėgimo dalyviai, įveikę pasirinktą distanciją per nurodytą laiko limitą, gaus dalyvio diplomą, kuriame bus įrašytas pasirinktame nuotolyje sugaištas laikas.

X. DALYVIŲ STARTINIS MOKESTIS

Dalyvavimas bėgime yra nemokamas. 
XI. DALYVIŲ REGISTRAVIMAS IR NUMERIŲ IŠDAVIMAS

1. Visi dalyviai registruojasi interneto puslapyje www.istorineprezidentura.lt iki balandžio 29 dienos 22 val. Gegužės 1 d. registracija nebus vykdoma. 
PASTABA: registruojantis skiltyje „Pastabos“ reikia įrašyti pilną gimimo datą. 
2. 2013 m. gegužės 1 d., varžybų dieną, nuo 9.00 iki 11.00 Istorinės Prezidentūros sodelyje bus organizatorių palapinė, kurioje internetu užsiregistravusiems dalyviams bus išduodamos laiko matavimo elektronines mikroschemos ir bėgimo numeriai. Už laiko matavimo elektroninę mikroschemą imamas 10 Lt užstatas, kuris grąžinamas, kai bėgikas atiduoda laiko matavimo elektroninę mikroschemą ir numerį. Užstatas negrąžinamas, jei bėgikas negrąžina mikroschemos.
